钦定古今图书集成/理学汇编/文学典/第167卷 > 《徐师曾文体明辩》 > 《进撰平蔡州碑文表》韩愈
## 钦定古今图书集成/理学汇编/文学典/第167卷 > 《徐师曾文体明辩》 > 《进撰平蔡州碑文表》韩愈

臣某言：“伏奉正月十四日敕牒，以收复淮西群臣，请
刻石纪功，明示天下，为将来法式。陛下推劳臣下，允
其志愿，使臣撰《平淮西碑文》者。闻命震骇，心识颠倒，
非其所任，为愧为恐，经旬涉月，不敢措手。”中谢。窃惟
自古圣神之君，既立殊功异德卓越之迹，必有奇能
博辩之士，为时而生，持简操笔，从而写之，各有品章
条贯，然后帝王之美，巍巍煌煌，充满天地。其载于《书》，
则尧舜二典，夏之《禹贡》，殷之《盘庚》，周之《五诰》；于《诗》，则
《元鸟长发》，归美殷宗。清庙臣工，小大二雅。周王是歌，
辞事相称，善并美具，号以为经，列之学宫，置师弟子，
读而讲之。从始至今，莫敢指斥。向使撰次，不得其人，
文字暧昧，虽有美实，其谁观之？辞迹俱亡，善恶惟一，
然则兹事至大，不可轻以属人。伏以唐至陛下，再登
太平，划刮群奸，洒扫疆土，天之所覆，莫不宾顺。然而
淮西之功，尤为俊伟。碑石所刻，动流亿年，必得作者，
然后可尽能事。今词学之英，所在成列，儒宗文师，磊
落相望。外之则宰相、公卿、郎官、博士，内之则翰林、禁
密、游谈、侍从之臣，不可一一遽数，召而使之，无有不
可。至于臣者，自知最为浅陋，顾贪恩侍，趋以就事，丛
杂乖戾，律吕失次。乾坤之容，日月之光，知其不可绘
画，强颜为之，以塞诏旨，罪当诛死。其《碑文》今已撰成，
随表谨录封进，无任惭惶怖惧之至。